
GRAD POŽEGA
 GRADSKO VIJEĆE

KLASA: 363-02/26-04/3 
URBROJ: 2177-1-02/01-26-1
Požega, __.____2026.

Na temelju članka 98. stavka 1. Zakona o komunalnom gospodarstvu (Narodne novine, broj: 68/18., 110/18., Odluka US RH, 32/20. i 145/24.) i članka 39. stavka 1. podstavka 3. Statuta Grada Požege (Službene novine Grada Požege, broj: 2/21., 11/22. i 3/26.), Gradsko vijeće Grada Požege, na 12. sjednici,  održanoj, dana __. _____ 2026. godine, donosi 


O D L U K U
o vrijednosti boda komunalne naknade


Članak 1.

Ovom Odlukom utvrđuje se vrijednost boda komunalne naknade (B) na području grada Požege i prigradskih naselja (u nastavku teksta: Odluka).

Članak 2.

[bookmark: _Hlk527033932]Vrijednost boda (B) komunalne naknade određuje se u visini od 0,96 eura po četvornome metru (m²) korisne površine stambenog prostora u prvoj zoni. 

Članak 3.

(1) Vrijednost boda iz članka 2. ove Odluke jednaka je godišnjoj visini komunalne naknade po četvornome metru (m²) korisne površine stambenog prostora u prvoj zoni. 
(2) Vrijednost boda iz članka 2. ove Odluke iznosi 0,08 eura mjesečno po četvornome metru (m²) korisne površine stambenog prostora u prvoj zoni kada se naknada obračunava i plaća u obrocima.

Članak 4. 

Danom stupanja na snagu ove Odluke prestaje važiti Odluka o vrijednosti boda komunalne naknade (Službene novine Grada Požege, broj: 19/18.).

Članak 5. 

Ova će se Odluka objaviti u Službenim novinama Grada Požege, a stupa na snagu 1. siječnja 2027. godine.

PREDSJEDNIK
Tomislav Hajpek
O b r a z l o ž e n j e
uz Nacrt prijedloga Odluke o vrijednosti boda komunalne naknade


PRAVNI TEMELJ ZA DONOŠENJE ODLUKE 

Pravni temelj za donošenje ove Odluke sadržan je u članku 98. Zakona o komunalnom gospodarstvu (Narodne novine, broj: 68/18., 110/18. - Odluka US RH, 32/20. i 145/24.) (u nastavku teksta: Zakon) prema kojem predstavničko tijelo jedinice lokalne samouprave do kraja studenog tekuće godine donosi odluku kojom određuje vrijednost boda komunalne naknade koja se primjenjuje od 1. siječnja iduće godine. 


OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM ODLUKE

Komunalna naknada je novčano javno davanje koje se plaća za održavanje komunalne infrastrukture, prihod je proračuna Grada koji se koristi za financiranje održavanja i građenja komunalne infrastrukture, a može se na temelju odluke predstavničkog tijela jedinice lokalne samouprave koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture. 
Gradsko vijeće Grada Požege donosi Program održavanja komunalne infrastrukture i Program građenja komunalne infrastrukture te je za iste potrebno osigurati financijska sredstva. 
U studenom 2018. godine Gradsko vijeće Grada Požege donijelo je Odluku o vrijednosti boda za obračun komunalne naknade koja je iznosila 4,80 kn godišnje. 
Prijedlog povećanja vrijednosti boda, koji će radi dobivanja mišljenja i prijedloga građanima biti dostupan i na javnom savjetovanju, iznosi 0,96 EUR godišnje. 
Polazište za određivanje vrijednosti boda komunalne naknade je procjena troškova održavanja komunalne infrastrukture iz programa održavanja komunalne infrastrukture uz druge predvidive i raspoložive izvore financiranja održavanja komunalne infrastrukture. Grad Požega se također razvija u smjeru pametnog i zelenog grada te kao jedan od uređenijih gradova poduzima mjere i radnje na daljnjoj izgradnji, održavanju i razvoju komunalne infrastrukture, a sve u cilju postizanja veće kvalitete i zadovoljstva svojih građana. 
Povećanje troškova građevinskih radova i materijala u proteklom razdoblju koji su osnova održavanja i građenje komunalne infrastrukture, ima za posljedicu da dosadašnja sredstva koja su predviđena za održavanje i građenje komunalne infrastrukture neće biti dovoljna da se održi postojeći komunalni standard. Obzirom na sve veći broj zahtjeva građana i stvarnih potreba za različitim intervencijama u ceste, javnu rasvjetu, zelene površine, održavanje groblja i slična pripadajuća održavanja, potrebno je povećati vrijednost boda komunalne naknade, a sve u cilju da Grad Požega i dalje bude što uređeniji grad. 

Zbog navedenog predlaže se nova vrijednost boda komunalne naknade od 0,96 EUR po četvornom metru (m2) godišnje. 

Navedena vrijednost odnosi se na godišnju razinu. 







SADRŽAJ ODLUKE 

Nastavno se daje sadržaj predložene Odluke: 

Uz članak 1. 
Sukladno ovlastima iz Zakona o komunalnom gospodarstvu Gradsko vijeće Grada Požege ovom Odlukom utvrđuje vrijednost boda komunalne naknade (B) koja se primjenjuje od 1. siječnja 2027. godine na području Grada Požege i prigradskih naselja. 

Uz članak 2. 
Vrijednost boda komunalne naknade određuje se u eurima po četvornome metru (m2) korisne površine stambenog prostora u prvoj zoni Grada Požege, a što je u skladu s člankom 98. stavkom 2. Zakona o komunalnom gospodarstvu. 

Uz članak 3. 
Ovim člankom predlaže se da vrijednost boda za obračun komunalne naknade (B) iznosi 0,96 EUR po četvornom metru (m2). Navedena vrijednost odnosi se na godišnju razinu, odnosno 0,08 eura mjesečno.

Uz članak 4. 
Ovim člankom utvrđuje se da stupanjem na snagu ove Odluke prestaje važiti Odluka o vrijednosti boda komunalne naknade (Službene novine Grada Požege, broj: 19/18). 

Uz članak 5. 
Ovim se člankom utvrđuje stupanje na snagu predmetne Odluke te objava iste u Službenim novinama Grada Požege.

